Pengempung asal kitai bansa Iban
NADAI lebih ari rumah panjai nyadika batang pengempung pendiau Iban kenyau ari kelia nyentuk diatu. Iya mega nyadika pengempung semua batang pengawa Iban. Kelimpah ari nya, rumah panjai meh ke nyadi pun enggau panggau penempa adat asal Iban dalam pengawa bumai betupi, sereta mega semua pampang pengarap asal Iban dikena bumai, pengidup ngemerankan ruang bilik, pengidup enggau pengawa bukai ba rumah panjai, adat enggau atur pasal pengerai enggau semua utai bukai mega. Nyadi ketegal tu setiap iku orang ke nguan siti rumah panjai nya meseti kena serangkung atur penyerakup, nadai ngira tuai biak. Kaul diri menyanak, diri sebilik endang siti ari utai ke beguna. Kebuah pia laban genap iku mensia ba rumah nya enda tau enda bebasaka pangan diri. “Pia mega baka sida anembiak endang dilalau awakka bebasaka orang ke tuai agi, lebih agi apai indai, aki ini diri empu. Nya kebuah semua orang serumah menya endang mayuh agi bala diri sebilik. Sida kiruh amat ka pengidup pangan, senang tauka tusah. Enti senang, semua senang. Enti bisi penusah, semua sama besaup ngelempungka iya. Enti bisi bulih ngasu, bulih jelu, sigi diemparu sama enggau diri serumah, lalu pia mega enti bulih ikan bulih undang enggau pemakai bukai endang selalu bebagi enggau diri serumah, nadai kala diempa nengali,” ku Dato Musa Giri, siku pemesai opis perintah ke lama udah pinchin ari pengawa. Musa mantaika penemu nya lebuh ke berandau enggau penulis apin lama. “Ka tambah nya, enti bisi buah baka engkeranji, sibau, lensat, kembayau, rian, pakan enggau buah ke bukai, bala orang ke bempu pun buah nya menya seruran ngemai bala sida serumah bukai niki, lalu bebagi sama bela,” ku Musa nampung jaku iya. Ba pengidup rumah panjai dulu menya, lalu agi mega dikena sekeda orang rumah panjai sampai ke diatu, semua atur gawa, turun enggau bumai, endang sama bela besaup ngambika jampat tembu tauka teputar. Orang menya gagit bendar deka beduruk enggau pangan diri laban rindu gawa bebala mayuh, sereta mega kena neguhka tanggam kaul enggau diri serumah. Nya kebuah orang rumah panjai balat ngemeranka pemanah kaul sereta basa enggau pangan diri. Ari tu sida udah selalu diberi petara ke nyaga sida pengelikun sereta mega pengelantang begulai enggau pangan diri. Nya alai dataika seharitu rumah panjai endang nyadi palan ke dikesayau semua kitai Iban, lebih agi iya ke endang agi angkunka pendiau begulu baka ba rumah panjai ke mai mayuh penguntung ngagai semua. Kitai mega ngasai, enti lebuh maya bisi pengerami, lebih agi Gawai Dayak ke diintu ninting taun, bala kitai Iban ari nengeri sigi gagit deka begawai ba rumah panjai, laban dia meh alai ti andal sereta angkun ati berami. Mayuh agi pengerami Gawai kitai ba mengeri nadai banding enggau Gawai ba rumah panjai, laban intu rumah panjai numbas ngemeranka pangkat, renggat umur enggau pemisi, tang dikira sebaka magang. Semua anembiak redak endang nemu sida meseti bebasa sereta sama besukungka tuai rumah ke nyadi pun semua pengawa ba rumah. Taja pan ukai reti nya iya enda tau enda nemu semua adat asal, beburung enggau utai bukai. Tang selalu kitai tetemuka tuai rumah endang sigi nemu adat asal Iban. Nyadi ba pengawa bukai baka beburung enggau utai bukai nya tau enda ibuh nemu laban tu endang bisi orang ke nemu burung enggau mimpi. Pia mega baka mela burung enggau mimpi nya tau dikereja orang bukai, enda ibuh tuai rumah. Nyadi tuai rumah endang dikarapka ulih megai, nyaga sereta nanggam adat ba rumah panjai. Iya mega dikarapka ngadu laya enggau penyarut ke bisi nyadi antara nembiak iya. Ketegal tu tuai rumah enda tau enda sikar lalu nemu atur enggau adat. Iya endang orang ke ngatur laya, chara enggau utai bukai ngena jalai lurus. Nadai ulih baka ke bisi betiki pinang bisi betiki nibung. Orang ke dichiri nyadi tuai rumah dulu menya endang orang ke nemu tusut sereta mega nemu pasal asal penatai enggau semua pengawa enggau atur bumai betupi. Taja pia kemaya tu, rebak ke dudi agi tuai rumah ke nemu tusut udah nadai tentu agi. Taja pia, sida mayuh agi orang ke udah besekula, lalu bisi pemandai macha enggai nulis. Sekeda ari sida nya endang orang ke nemu pasal adat asal kitai Iban. Lebuh ke ngatur leman tauka penyarut, laya sida serumah, tuai rumah enda tau enda nemu tusun tunggu nundaka adat Iban. Ba senentang tu iya tau ngulih ka atur penyampai ukum tauka tunggu ari bup. Nitih ka bup ke digaga niang Benedict Sandin Iban Adat & Augury, tuai rumah dalam menua Bagi Kedua ulih nunggu orang ke salah enggau penyampau ke enda sebaka enggau ukum tunggu baka ba opis pelilih menua enggau atur pengulu. Ukum ari tuai rumah siti nadai tentu sebaka enggau tuai rumah ke bukai. Tang enti laya tauka penyarut nya dibai ngagai pengulu tauka opis pelilih menua sida ngena atur penyampau ukum nitih dalam tusun ukum ti dikena diatu. Enti penyalah nya besai baka salah jadi tauka baka anak beleman enggau apai, tauka enggau indai, enggau diri menyadi, enggau aki tauka ini, pengawa nya tau ngudika menua. Kudi tu reti nya menua dipangka kabut, ngitar, kilat tauka tasah laban bah besai. Iya mega tau ngerusak utai tupi, ngampuhka rumah, ngerusak utai bukai sereta munuh mensia. Ba Kourt Majistret seduai ke ngudika menua nya tau diukum sepikul setengah siku. Tu nitihka atur bala Pengulu. Dalam bagi menua bukai, baka ba Batang Rajang, Tuai Rumah enggau Pengulu ngukum tauka nunggu orang ke salah ngena Mungkul. Siti mungkul nya sama enggau seringgit. Enti penyalah nya lempung agi, Tuai Rumah ngena jalai ukum tauka tunggu ke lempung tauka mit agi baka enggau penyampau telu manuk, paku lawang, mangkuk, chapak enggau pinggai. Tunggu nya dikumbai se-uta iring manuk. Nyadi selalu dikena nimbang penyalah ke lempung sereta mega dibayar bala pengari baka bala pangan enggau kaban belayan orang ke bempu penyalah. Tusun tunggu Tuai Rumah endang belalauka bup ti ngundan tusun atur dikembuan genap iku Tuai Rumah. Enti nyema penyalah orang nya udah ngasuh ari kudi, seduai dua iku tauka sebarang sapa ke ngudika menua enda tau enda munuh dua iku babi sepa (reti nya babi udah beranak) tauka babi lelaki ke udah tumbuh taring. Nyadi darah babi dua iku nya lalu ambika genselan menua ke udah kudi. Sida ti salah nya enda tau enda ngemansutka sebilah duku, kebuk enggau beliung. Kebuk nya empu Tuai Rumah. Duku enggau beliung nya empu orang ke nyemelih babi. Nyadi dulu menya enti orang bisi tebunuhka siku mensia bukai ketegal saru, orang ke munuh nya enda tau enda mansutka pati nyawa iya nya dua igi tajau lama. Enti nadai tajau iya enda tau enda nyerahka ulun sida ngagai orang ke empu pemati kena nganti nyawa iya ti mati. Bala peturun iya lalu enda tau enda nyadika ulun orang empu pemati enti sida enda ulih mayar tauka nyendia utai nya tadi. Sida iya tau lepas ari nyadi ulun enti orang ke empu pemati nya ngampun penyalah sida lalu ngelepas sida ari ukum nya. Baka nya mega enti lebuh maya ngayau bala diri sebala bisi tebunuhka pangan diri ari tegal saru tauka kebuah bukai, iya mesti meri pati nyawa dua igi tajau lama ngagai orang ke empu pemati. Enti enda, iya mesti nyerahka diri nyadi ulun orang nya datai ka iya ulih meri pati nyawa munyi nya tadi. Bala peturun iya pan sama nyadi ulun orang nya mega. Lebuh maya bisi orang ditemu butang, Tuai Rumah enda tau enda munuh manuk ambika enselan tekala nya. Utai tu enda tau enda diaduka enggau jampat. Kebuah pia, takut ka laki tauka bini seduai ke udah ditemu butang nya malas tauka ngemedis enggau jalai kasar seduai ke salah butang. Enti utai baka nya bisi nyadi ari tegal Tuai Rumah laun munuh manuk sereta laun madah ngagai sida serumah bukai, Tuai Rumah nya empu tau kena ukum. Kelia mayuh orang bebalas ngena jalai kasar dataika bepantap. Bisi di rumah panjai Mendas di Saratok kurang lebih empat puluh taun ke udah tu orang siku kena jil ketegal iya udah mantap siku lelaki ke ditangkap butang enggau bini iya. Lelaki ke dipantap iya nya lalu mati ba endur nya. Tang iya ke mantap enda kena ukum bunuh lalu kena jil lima taun aja (baruh Genteran 304 Tusun Ukum – culpable homicide not amounting to murder) lalu enda kena ukum baruh Genteran 302 Tusun Ukum murder (ukum gantung sampai mati). Kebuah iya enda kena ukum bunuh laban seduai ke butang nya endang kena tangkap maya seduai iya beleman in flogrante delicto. Nyadi lelaki ke ngeleman bini iya nya kena pantap lalu mati ba endur seduai ke butang. “Baka sandik kandi abi pantap,” ku kaban aku siku ke bisi meda bangkai tudah ke ngeleman bini orang nya. Ulih Telesa Emperan 
See author's posts
